ভিত্রুভিয়ানো মানব
ভিত্রুভিয়ানো মানব (ইতালীয় ভাষায়: Uomo vitruviano, ইংরেজি ভাষায়: Vitruvian Man) প্রখ্যাত ইতালীয় চিত্রশিল্পী, ভাস্কর, উদ্ভাবক ও বিজ্ঞানী লেওনার্দো দা ভিঞ্চি-র আঁকা একটি চিত্রকর্ম। ১৪৮৭ সালে এটি আঁকা হয়েছিল। ছবিটির সাথে বিখ্যাত স্থপতি মার্কুস ভিত্রুভিয়ুস-এর কাজের উপর ভিত্তি করে লেখা কিছু মন্তব্য সংযুক্ত আছে। কাগজের উপর সাধারণ কলম দিয়ে আঁকা এই ছবিতে একই ব্যক্তিকে দুটি পৃথক বিন্যাসে দেখা যায়, একটি বিন্যাস একটি বৃত্তের মাঝে এবং অন্যটি একটি বর্গক্ষেত্রের মাঝে। ছবি এবং তার সাথে সংযুক্ত মন্তব্যগুলোকে অনেক সময় একসাথে Canon of Proportions বা মানুষের অনুপাত বলা হয়। বর্তমানে এটি ইতালির ভেনিস শহরের আকাদেমিয়া নামক জাদুঘরে সংরক্ষিত আছে। সাধারণ কাগজ-কলমে আঁকা অন্য সব ছবির মত এটিও বিশেষ কোন সময়ে প্রদর্শন করা হয়, অধিকাংশ সময়ই গোপনে সংরক্ষিত থাকে।